b'\n_START_ARTICLE_\nBuddha hopper over muren\n_START_PARAGRAPH_\nBuddha hopper over muren (forenklet kinesisk: \xe4\xbd\x9b\xe8\xb7\xb3\xe5\xa2\x99; pinyin: F\xc3\xb3 ti\xc3\xa0o qi\xc3\xa1ng, ogs\xc3\xa5 kjent som Buddhas fristelse) er en variant av haifinnesuppe i Fujiankj\xc3\xb8kkenet.\n_START_SECTION_\nBeskrivelse\n_START_PARAGRAPH_\nRetten ble skapt av Zheng Chunfa, en ber\xc3\xb8mt kokk og innehaver av restauranten Ju Chun Yuan i Fuzhou i provinsen Fujian. Zheng var kokk for en ledende lokal mandarin i sin tidlige karriere. Etter at retten ble til under Qing-dynastiet (1644\xe2\x80\x931912), er den blitt fremhevet som en av det kinesiske kj\xc3\xb8kkens fremste delikatesser, p\xc3\xa5 grunn av sin rike smak, bruk av en rekke ingredienser av sjeldent god kvalitet og spesielle tilberedelse. Rettens navn insinuerer at den er s\xc3\xa5 velsmakende at den f\xc3\xa5r buddhistmunker til \xc3\xa5 \xc2\xabglemme\xc2\xbb at de egentlig er vegetarianere. Den er rik p\xc3\xa5 protein og kalsium._NEWLINE_Suppen eller stuingen har mange ingredienser og det trenges to dager for \xc3\xa5 tilberede den. En typisk resept krever vaktelegg, bambusskudd, kamskjell, sj\xc3\xb8p\xc3\xb8lser, abalone, haifinne, sv\xc3\xb8mmebl\xc3\xa6re, kylling, Jinhuaskinke, svinesene, ginseng, sopp og taro. Noen resepter krever inntil 30 hovedingredienser og tolv kondimenter. Bruken av haifinne og abalone er blitt kontroversielt av milj\xc3\xb8messige og etiske hensyn.\n_START_SECTION_\nTilblivelse\n_START_PARAGRAPH_\nDet g\xc3\xa5r mange historier om hvordan retten er blitt til. I tillegg til den gjengse, gjengitt ovenfor, er det en om en mandarin som vandret omkring til fots under Qing-dynastiet. Han oppbevarte all sin mat i en leirkrukke egentlig beregnet p\xc3\xa5 vin. N\xc3\xa5r enn han skulle ha seg et m\xc3\xa5ltid, varmet han opp krukken over en \xc3\xa5pen ild. _NEWLINE_Da han og hans venner kom til Fuzhou begynte han \xc3\xa5 koke retten. Duftene n\xc3\xa5dde over murene til buddhistklosteret like ved, der munkene satt og mediterte. Selv om buddhistmunker ikke f\xc3\xa5r spise kj\xc3\xb8tt, var lukten s\xc3\xa5 uimotst\xc3\xa5elig at en av dem hoppet over muren. En dikter i f\xc3\xb8lget sa senere at til og med Buddha ville ha hoppet over muren for \xc3\xa5 f\xc3\xa5 noe av denne delikate retten.'